Greek Legal Document

Category: 360

Content:
102. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε. 12967 της 4/20 Οκτ. 1987 (ΦΕΚ Β΄ 551) Απόδοση του φόρου από τους υπόχρεους που λειτουργούν με μορφή Ανώνυμης Εταιρείας και έχουν επαγγελματική εγκατάσταση στους νομούς Αθηνών, Ανατολικής και Δυτικής Αττικής, καθώς και Πειραιά. Έχοντας υπόψη: 1.Τις διατάξεις της παρ. 1 του άρθρ. 44 και 2 του άρθρ. 48 του Ν.Δ. 3323/1955. 2.Τις διατάξεις των παρ. 5 και 6 του άρθρ. 7 του Νόμ. 1731/1987 (ΦΕΚ Α΄ 161). 3.Την ανάγκη μηχανοργανώσεως της απόδοσης του φόρου εισοδήματος που παρακρατείται από τους υπόχρεους και αποδίδεται στο Δημόσιο, με σκοπό τη βελτίωση της σχετικής διαδικασίας για την καλλίτερη εξυπηρέτηση των πολιτών, αποφασίζουμε: 1.Ορίζουμε ότι, ειδικώς, προκειμένου για τους υπόχρεους που λειτουργούν με τη μορφή ανώνυμης εταιρείας και έχουν επαγγελματική εγκατάσταση στους νομούς Αθηνών, Ανατολικής και Δυτικής Αττικής, καθώς και Πειραιά, οι τριμηνιαίες δηλώσεις απόδοσης του φόρου εισοδήματος ο οποίος παρακρατείται σύμφωνα με τις διατάξεις των άρθρ. 43 παρ. 1, 48 παρ. 2 και 48α του Ν.Δ. 3323/1955, υποβάλλονται μέσα στις ακόλουθες προθεσμίες, κάθε έτους, ανάλογα με το γράμμα της ελληνικής αλφαβήτου που είναι καταχωρημένη στο οικείο Μητρώο του ΜΗ.Κ.Υ.Ο. η επωνυμία (ή ο τίτλος) της ανώνυμης εταιρείας, ως εξής: α)Μέχρι τις 15 των μηνών Απρ., Ιουλ., Οκτ. και Ιαν. κάθε έτους, για τα ποσά του φόρου που παρακρατήθηκαν στο αμέσως προηγούμενο ημερολογιακό τρίμηνο από τους υπόχρεους που η επωνυμία ή ο τίτλος τους αρχίζει από τα γράμματα Α έως και Δ. β)Μέχρι τις 16 των μηνών Απρ., Ιουλ., Οκτ. και Ιαν. κάθε έτους, για τα ποσά του φόρου που παρακρατήθηκαν στο αμέσως προηγούμενο ημερολογιακό τρίμηνο από τους υπόχρεους που η επωνυμία ή ο τίτλος τους αρχίζει από τα γράμματα Ε έως και Κ. γ)Μέχρι τις 17 των μηνών Απρ., Ιουλ., Οκτ. και Ιαν. κάθε έτους, για τα ποσά του φόρου που παρακρατήθηκαν στο αμέσως προηγούμενο ημερολογιακό τρίμηνο από τους υπόχρεους που η επωνυμία ή ο τίτλος τους αρχίζει από τα γράμματα Λ έως και Π. δ)Μέχρι τις 18 των μηνών Απρ., Ιουλ., Οκτ. και Ιαν. κάθε έτους, για τα ποσά του φόρου που παρακρατήθηκαν στο αμέσως προηγούμενο ημερολογιακό τρίμηνο από τους υπόχρεους που η επωνυμία ή ο τίτλος τους αρχίζει από τα γράμματα Ρ έως και Ω. 2.Αν η ημέρα στην οποία λήγει μία από τις πιο πάνω προθεσμίες είναι εξαιρέσιμη ή αργία για τις Δημόσιες Υπηρεσίες, τότε η προθεσμία αυτή μεταφέρεται στην αμέσως επόμενη εργάσιμη ημέρα για τις Δημόσιες Υπηρεσίες και οι τυχόν επόμενες αυτής μεταφέρονται διαδοχικά στις κατά σειρά αντίστοιχες επόμενες εργάσιμες ημέρες. 3.Η απόφαση αυτή η οποία ισχύει για την απόδοση του Φόρου μισθωτών υπηρεσιών που παρακρατείται κατά την καταβολή αμοιβών στους δικαιούχους από 1 Ιαν. 1988 και μετά, να δημοσιευθεί στην Εφημερίδα της Κυβερνήσεως.